ไทยสมุทรฯกำไรโต7.9% สวนทางเบี้ยรับกลับวูบ
ไทยสมุทรประกันชีวิต คว้ากำไรไตรมาสแรกเพิ่ม 7.9% สวนทางเบี้ยรับรวมลดลง 2%
13 มิ.ย. 2559

ไทยสมุทรประกันชีวิต คว้ากำไรไตรมาสแรกเพิ่ม 7.9% สวนทางเบี้ยรับรวมลดลง 2%
รายงานข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ไตรมาสแรกปีนี้ บริษัท ไทยสมุทรประกันชีวิต มีกำไรสุทธิ 421 ล้านบาท เพิ่มขึ้น 7.94% มีอัตราส่วนเงินกองทุนต่อเงินกองทุนที่ต้องดำรงตามกฎหมาย 315%
ขณะที่ 4 เดือนแรกมีเบี้ยรับรวม 4,176.8 ล้านบาท ลดลง 2% เทียบกับงวดเดียวกันของปีก่อน แยกเป็นเบี้ยปีแรก 559.7 ล้านบาท เบี้ยต่ออายุของลูกค้าเก่า 3,551 ล้านบาท มีอัตราการต่ออายุ 84% เบี้ยชำระครั้งเดียว 66 ล้านบาท ลดลง 12% โดย 85% ของเบี้ยรับรวมมาจากช่องทางการขายผ่านตัวแทน
นางนุสรา (อัสสกุล) บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า บริษัทได้ให้ความสำคัญในการพัฒนาความรู้ความสามารถให้กับตัวแทนได้มีความเป็นมืออาชีพมากยิ่งขึ้น พร้อมทั้งเปิดรับสมัครคนรุ่นใหม่ที่สนใจเข้ามาเป็นตัวแทนอีกด้วย
ทั้งนี้ สมาคมประกันชีวิตไทยได้จัดงานมอบรางวัลตัวแทนคุณภาพดีเด่น วันที่ 24 มิ.ย.นี้ โดยตัวแทนของบริษัทได้รับรางวัลรวม 1,246 คน จากผู้ได้รับรางวัลทั้งหมด 3,498 คน